Hodinová veža (Dupnica)

Hodinová veža (bulh. Часовникова кула – Časovnikova kula) je stavba hodinovej veže z druhej polovice 18. storočia, ktorá sa nachádza v meste Dupnica v Kiustendilskej oblasti v juhozápadnom Bulharsku. Stavba má pridelený štatút kultúrnej pamiatky. Je jedným zo symbolov mesta Dupnica. Lokalita Hodinová veža sa nachádza v centrálnej časti mesta Dupnica v západnej časti parku Gradska gradina. Dejiny Hodinová veža v Dupnici bola postavená v roku 1782, pôvodne ako ako begovská bojová veža so štyrmi strieľňami na obranu. Ešte v poslednom desaťročí 18. storočia bola prestavaná na hodinovú vežu. V roku 1939 prestal fungovať pôvodný hodinový mechanizmus vo veži, pravdepodobne v dôsledku nedostatočnej údržby. V roku 1956 získala stavba štatút kultúrnej pamiatky významu. V roku 1979, pri príležitosti blížiaceho sa výročia 1300 rokov od založenia prvého bulharského štátu, prebehli reštauračné práce ako na samotnej veži, tak aj na hodinovom mechanizme. Posledné reštauračné práce na dupnickej hodinovej veži prebehli v 20. rokoch 21. storočia. V rámci tejto renovácie bol do veže zakúpený aj nový hodinový mechanizmus. Cena reštauračných prác dosiahla sumy 106 000 euro. Charakteristika Veža je štvorcového pôdorysu s rozmermi v dolnej časti 5,5 x 5,5 metra. Je v tvare skoseného ihlanu a smerom hore sa teda zužuje, pričom vo vrchnej časti dosahuje rozmerov 4,9 x 4.9 metra. Výška kamenej časti stavby dosahuje 7,7 metra a múry dosahujú hrúbky 1 metra. Drevená časť stavby, ktorá nadväzuje na kamennú dosahuje výšky 3,5 metra. Nad drevenou časťou tela stavby nasleduje drevená valbová strecha ukončená vežičkou, ktorá má taktiež valbovú striešku z drevených dosiek. Celková výška dupnickej hodinovej veže aj s vežičkou je potom 17,2 metra. Hodinový mechanizmus Pôvodný hodinový mechanizmus je ručne zhotovený a je s najväčšou pravdepodobnosťou dielom bulharského majstra hodinára. V rámci reštauračných prác v 20. rokoch 21. storočia bol vo veži umiestnený nový hodinový mechanizmus. Hodinový mechanizmus je umiestnený v drevenej časti veže a obsluhuje celkovo štyri ciferníky, teda po jednom na každej z fasád budovy. Štatút a dôvod pamiatkovej ochrany Kategória: kultúrna pamiatka Rok vyhlásenia: 1956 Dôvod pamiatkovej ochrany: architektonicko-staviteľská hodnota stavby Galéria Referencie Iné projekty Commons ponúka multimediálne súbory na tému Hodinová veža (Dupnica)